钦定古今图书集成/明伦汇编/宫闱典/第075卷 > 《侍宴华光殿曲水奉敕为皇太子作》〈九首〉
## 钦定古今图书集成/明伦汇编/宫闱典/第075卷 > 《侍宴华光殿曲水奉敕为皇太子作》〈九首〉

谢朓

旁求邃古，逖听鸿名。大宝曰位，得一为贞。朱绨叶祉，
绿字摛英。升配同贯，进让殊声。

大横将属，会昌已命。国步中徂，宸居膺庆。玺剑先传，
龟玉增映。宗尧有绪，复禹无竞。

礼行郊社。人神受职。宝效山川。鳞羽变色。元塞北靡。
丹徼南极。浮毳驾风。飞泳登陟。

能官民秀，利建天跗。枵鹑列野，营绛分区。论思帝则，
献纳宸枢。麟趾方定，鹈翼谁濡。

西京蔼蔼，东都济济。秋祓濯流，春禊浮醴。初吉云献，
上阴方启。昔驾阳颍，今帐云陛。

“嘉乐旧矣，芳宴在斯。”载留神瞩，有晬天仪。龙精已映，
威仰未移。叶依黄鸟，花落春池。

高殿弘敞，禁林稠密。青磴崛起，丹楼间出。翠葆随风，
金戈动日。惆怅清管，徘徊轻佾

灞浐入筵。河淇流阼。海若来往。觞肴沿溯。欢饫有终。
清光欲暮。轻貂回首。华组徐步。

登贤博望，献赋清漳。汉贰称敏，魏两垂芳。监抚有则，
匕鬯无方。瞻言守器，永愧元良。